Han er prest i Metodistkirka på Finnsnes, men også musiker og forfatter:

– Jeg ble tilfeldigvis sittende på hytta vår ei natt – og fikk litt tid til å tenke. Egentlig starta det med at jeg hadde hørt på radio – NRK P1 – programmet «Mot helg» med barn med mange artige betraktninger, og tenkte jeg skulle bruke det i gudstjenesten.

– Skjønne du? rapper Roy-Frode Løvland. – Ja eg skjønne, svarer ungene. Foto: Arild Moe / NRK

Roy-Frode Løvland fikk dermed ideen om å lage en rapp.

– Er litt av bakgrunnen at påskebudskapet er vanskelig å huske?

– Ja, er det ikke det. Bare å holde orden på rekkefølgen i hva som skjedde.

Oppmuntret av sin musikerkone laget de sammen en video med rappen, med opptak gjort i kirka.

Roy-Frode Løvland er også musiker. Og for ett par år siden laget han en rapp da skolen i lokalsamfunnet i Sørreisa manglet rektor. Det slo an.

Også påske-rappen har han fått mange gode tilbakemeldinger på.

– Det var veldig god respons, og særlig på dette «Skjønne du?!» Ungene svarte konkret der og da: – Ja, eg skjønne!

Roy-Frode Løvland i radiostudio på Finnsnes onsdag morgen. Han fikk ideen til påskerappen da han hørte NRK-programmet «Mot helg». Foto: Arild Moe / NRK

Musikken i rappen er «Journey» av den amerikanske artisten LRKR.

– Jeg tok kontakt med ham og fikk bruke musikken. Han syntes forresten det var en artig og sjelden måte å nå ut med låten sin på, flirer Løvland.

Rappepresten røper at han vil oppsummere påska med rappen i gudstjenesten i slutten av påska.